
bmch הכתיבה
בס"ד

בס"ד
פרשת ניצבים וילך, תשפ"ו, מספר 1684

"כִּי אָנֹכִי יָדַעְתִּי אֶת-מֶרְיְךָ" – ספר התורה כאות לבני מרי

מאיר מוניץ
בדברים קודמים שכתבתי בבמה זו,
 ביקשתי להציע את הרעיון שהגזרה שמשה לא ייכנס לארץ אינה בהכרח עונש אישי על חטא שחטא, אלא יש לראות בה יותר הדחה ממנהיגות העם. בפרשת 'מי מריבה' התברר שגם הדור החדש, זה שמחליף את דור יוצאי מצרים, נוהג כפי שנהגו אבותיו בפרשת מסה ומריבה, ולכאורה גם הוא אינו ראוי להיכנס לארץ. אלא שהקב"ה מחליט לשנות את דרך ההנהגה של העם, זו שנהגה כל שנות המדבר עד אז, ולהכניסם לארץ בכל זאת. הדבר בא לידי ביטוי בציווי למשה לקחת איתו את המטה, אבל לא להשתמש בו, אלא במקום זאת לדבר אל הסלע. מטה זה הוא המטה שנמצא לפני ה', דהיינו מטה אהרן
 שהונח במשכן לאות לבני מרי אחרי פרשת קרח. אבל משה אינו רוצה בשינוי זה מחשש למחיר הכבד שעשוי להיות לכניסה "צולעת" כזו לארץ. הוא רוצה להמשיך לתקן את העם ביד חזקה, ולכן הוא מכה שוב בסלע בעזרת המטה (כפי שהיה במסה ומריבה), ופונה אל העם באותה לשון קשה שבה מדברים לבני מרי: "שִׁמְעוּ-נָא הַמֹּרִים" (במ' כ:י). בתגובה, הקב"ה גוזר על משה למות במדבר, ומנהיג אחר יכניס את בני ישראל לארץ.

על פי כיוון מחשבה זה, אפשר למצוא בפרשת וילך שתי נקודות משמעותיות של סגירת מעגל.

א. כִּי יָדַעְתִּי אַחֲרֵי מוֹתִי (דב' לא:כט)
במאמר הקודם הנ"ל הצבעתי על כך שההסבר המוצע מאפשר להבין בצורה טובה יותר רבים מהדברים של משה לאורך ספר דברים. משה מזהיר את העם שוב ושוב מהמשמעות הקשה שתהיה להמשך ההתנהגות המרדנית אחרי שייכנסו לארץ. הוא אף מגלה להם בפירוש שהם עומדים להיכנס לארץ למרות שאינם ראויים לכך, תוך שהוא חוזר ומשתמש בלשון 'מרי': 

וְיָדַעְתָּ כִּי לֹא בְצִדְקָתְךָ ה' אֱ-לֹהֶיךָ נֹתֵן לְךָ אֶת הָאָרֶץ הַטּוֹבָה הַזֹּאת לְרִשְׁתָּהּ כִּי עַם קְשֵׁה עֹרֶף אָתָּה. זְכֹר אַל תִּשְׁכַּח אֵת אֲשֶׁר הִקְצַפְתָּ אֶת ה' אֱ-לֹהֶיךָ בַּמִּדְבָּר לְמִן הַיּוֹם אֲשֶׁר יָצָאתָ מֵאֶרֶץ מִצְרַיִם עַד בֹּאֲכֶם עַד הַמָּקוֹם הַזֶּה מַמְרִים הֱיִיתֶם עִם ה' (דב' ט:ו-ז). 

כאמור, משה חוזר ומזהיר את העם לכל אורך ספר דברים, פעם אחר פעם, מהסכנות הטמונות בכניסה לארץ במצב כזה. הוא מתרה בהם מפני התוצאות הקשות שתהיינה אם ימשיכו להתנהל בארץ בצורה זו של מרי. פעמים רבות משה מזהיר גם בצורה מפורשת, שהתנהגות סרבנית כזו מסכנת את עצם המשך השהות בארץ שאליה הם עומדים להיכנס:

כִּי-תוֹלִיד בָּנִים וּבְנֵי בָנִים וְנוֹשַׁנְתֶּם בָּאָרֶץ וְהִשְׁחַתֶּם וַעֲשִׂיתֶם פֶּסֶל תְּמוּנַת כֹּל וַעֲשִׂיתֶם הָרַע בְּעֵינֵי ה' אֱ-לֹהֶיךָ לְהַכְעִיסוֹ. הַעִידֹתִי בָכֶם הַיּוֹם אֶת הַשָּׁמַיִם וְאֶת הָאָרֶץ כִּי אָבֹד תֹּאבֵדוּן מַהֵר מֵעַל הָאָרֶץ אֲשֶׁר אַתֶּם עֹבְרִים אֶת-הַיַּרְדֵּן שָׁמָּה לְרִשְׁתָּהּ, לֹא תַאֲרִיכֻן יָמִים עָלֶיהָ כִּי הִשָּׁמֵד תִּשָּׁמֵדוּן (דב' ד:כה-כו).

וְשָׁמַרְתָּ אֶת-חֻקָּיו וְאֶת-מִצְו‍ֹתָיו אֲשֶׁר אָנֹכִי מְצַוְּךָ הַיּוֹם אֲשֶׁר יִיטַב לְךָ וּלְבָנֶיךָ אַחֲרֶיךָ וּלְמַעַן תַּאֲרִיךְ יָמִים עַל הָאֲדָמָה אֲשֶׁר ה' אֱ-לֹהֶיךָ נֹתֵן לְךָ כָּל הַיָּמִים (שם:מ).

בְּכָל-הַדֶּרֶךְ אֲשֶׁר צִוָּה ה' אֱ-לֹהֵיכֶם אֶתְכֶם תֵּלֵכוּ לְמַעַן תִּחְיוּן וְטוֹב לָכֶם וְהַאֲרַכְתֶּם יָמִים בָּאָרֶץ אֲשֶׁר תִּירָשׁוּן (שם ה:כט).

וכך הלאה, במקומות רבים נוספים לאורך ספר דברים. 

אלא, שלקראת סוף הספר חל שינוי משמעותי. מה שנאמר עד עכשיו רק כחששות ואזהרות של משה, מקבל בפרשה שלנו אישור ברור מאת הקב"ה: 

וַיֹּאמֶר ה' אֶל מֹשֶׁה הִנְּךָ שֹׁכֵב עִם אֲבֹתֶיךָ וְקָם הָעָם הַזֶּה וְזָנָה אַחֲרֵי אֱלֹהֵי נֵכַר הָאָרֶץ אֲשֶׁר הוּא בָא שָׁמָּה בְּקִרְבּוֹ וַעֲזָבַנִי וְהֵפֵר אֶת בְּרִיתִי אֲשֶׁר כָּרַתִּי אִתּוֹ. וְחָרָה אַפִּי בוֹ בַיּוֹם הַהוּא וַעֲזַבְתִּים וְהִסְתַּרְתִּי פָנַי מֵהֶם וְהָיָה לֶאֱכֹל וּמְצָאֻהוּ רָעוֹת רַבּוֹת וְצָרוֹת... כִּי יָדַעְתִּי אֶת יִצְרוֹ אֲשֶׁר הוּא עֹשֶׂה הַיּוֹם בְּטֶרֶם אֲבִיאֶנּוּ אֶל הָאָרֶץ אֲשֶׁר נִשְׁבַּעְתִּי (שם לא:טז-כא). 

לא רק שהקב"ה מסכים עם משה, שאכן העם אינו ראוי, אלא הוא אף מגלה לו שבעקבות הכניסה הבלתי ראויה הזו לארץ, אכן עתידות להתגשם האזהרות הקשות של משה. בסוף פרשת וילך נסגר המעגל ודבריו של משה לעם נאמרים כבר לא כחשש והתראה, אלא כידיעה ודאית: 

         כִּי יָדַעְתִּי אַחֲרֵי מוֹתִי כִּי הַשְׁחֵת תַּשְׁחִתוּן וְסַרְתֶּם מִן הַדֶּרֶךְ אֲשֶׁר צִוִּיתִי אֶתְכֶם (דב' לא:כט). 

הקב"ה החליף את משה ביהושע לא בגלל שמשה טעה בחששותיו, אלא למרות זאת. ההשגחה העליונה בחרה להכניס את ישראל לארץ ישראל במצבם הנוכחי למרות המחיר הכבד שיהיה לכניסה הזו; "רצון ה' טמיר ונעלם":

כִּי לֹא מַחְשְׁבוֹתַי מַחְשְׁבוֹתֵיכֶם וְלֹא דַרְכֵיכֶם דְּרָכָי נְאֻם ה'. כִּי-גָבְהוּ שָׁמַיִם מֵאָרֶץ כֵּן גָּבְהוּ דְרָכַי מִדַּרְכֵיכֶם וּמַחְשְׁבֹתַי מִמַּחְשְׁבֹתֵיכֶם (יש' נה:ח-ט).

ב. לָקֹחַ אֵת סֵפֶר הַתּוֹרָה הַזֶּה וְשַׂמְתֶּם אֹתוֹ מִצַּד אֲרוֹן בְּרִית ה' (דב' לא:כו)
כאמור לעיל, למטה אהרן יש תפקיד משמעותי בסוגיה שבה אנו עוסקים. מה עלה בגורלו לאחר שמשה היכה בעזרתו בסלע? המקרא אינו מזכיר יותר את המטה לאחר פרשת 'מי מריבה', אבל על פי מסורת חז"ל הוחזר המטה לאוהל מועד, עבר ממנו לבית המקדש ונגנז על ידי יאשיהו יחד עם שאר כלי המקדש: 

משנגנז ארון נגנזה עמו צנצנת המן וצלוחית שמן המשחה ומקלו של אהרן ושקדיה ופרחיה וארגז ששגרו פלשתים דורון לא-להי ישראל שנאמר: "וְאֵת כְּלֵי הַזָּהָב אֲשֶׁר הֲשֵׁבֹתֶם לוֹ אָשָׁם תָּשִׂימוּ בָאַרְגַּז מִצִּדּוֹ וְשִׁלַּחְתֶּם אֹתוֹ וְהָלָךְ" (שמ"א ו:ח). ומי גנזו יאשיהו גנזו (יומא נב ע"ב).

עם זאת, יש בפרשתנו סגירת מעגל משמעותית גם בנקודה זו: 

וַיְהִי כְּכַלּוֹת מֹשֶׁה לִכְתֹּב אֶת-דִּבְרֵי הַתּוֹרָה הַזֹּאת עַל סֵפֶר עַד תֻּמָּם. וַיְצַו מֹשֶׁה אֶת הַלְוִיִּם נֹשְׂאֵי אֲרוֹן בְּרִית ה' לֵאמֹר. לָקֹחַ אֵת סֵפֶר הַתּוֹרָה הַזֶּה וְשַׂמְתֶּם אֹתוֹ מִצַּד אֲרוֹן בְּרִית ה' אֱ-לֹהֵיכֶם וְהָיָה שָׁם בְּךָ לְעֵד. כִּי אָנֹכִי יָדַעְתִּי אֶת מֶרְיְךָ וְאֶת עָרְפְּךָ הַקָּשֶׁה הֵן בְּעוֹדֶנִּי חַי עִמָּכֶם הַיּוֹם מַמְרִים הֱיִתֶם עִם ה' וְאַף כִּי אַחֲרֵי מוֹתִי (דב' לא:כד-כז).

משה ציווה לשים את ספר התורה באותו מקום שבו היה המטה (ולפי המסורת הזו של חז"ל ​– הוא מונח שם לצידו). הדבר נעשה לאותה מטרה שבגללה הונח שם המטה בזמנו. ספר התורה, ובמיוחד שירת האזינו שבסופו, מונח גם הוא באוהל מועד
 כעד וכאות לבני מרי.

נמצאנו למדים, שלנימה הכבדה מעט שבסיום ספר דברים יש שני היבטים: מחד גיסא, משה מת על הר נבו ואינו זוכה להיכנס לארץ, אבל מאידך גיסא, גם בני ישראל אינם זוכים להיכנס לארץ בהנהגתו של משה. הם אינם זוכים להיכנס לארץ בזכות ולא בחסד ובכניסה מתוקנת. 

משה לא נכנס עם בני ישראל, אבל ספר התורה, שאותו ציווה לשים באוהל מועד כעד, עתיד ללוות אותם בדרכם. ספר זה מכיל גם דברי אזהרה ותוכחה קשים, וגם חזות קשה על העתיד לקרות. כניסה ראשונה זו לארץ תהיה רק תחילתו של מסע היסטורי ארוך ורווי משברים,
 מסע שסופו הטוב לוט בערפיליו של עתיד רחוק, הנמצא במרחק של אלפי שנים.  

דף שבועי, גיליון 1684, פרשת ניצבים וילך, תשפ"ו
הדף השבועי מופץ בסיוע קרן הנשיא
לתורה ולמדע, ומופיע גם באתר המידע של אוניברסיטת בר-אילן בכתובת:

http://www1.biu.ac.il/parasha2
כתובת דוא"ל של הדף: dafshv@mail.biu.ac.il
ניתן לפנות לכתובת זו ולקבל את הדף מדי שבוע בדוא"ל. 

 הדף השבועי - אוניברסיטת בר אילן
יש לשמור על קדושת העלון
עורך: ד"ר צבי שמעון 

עורכת לשון: רחל הכהן שיף
*  ד"ר מאיר מוניץ, מזכיר המערכת בהוצאת אוניברסיטת בר־אילן.


�  מ' מוניץ, "וַיִּתְעַבֵּר ה' בִּי לְמַעַנְכֶם – מדוע לא נכנס משה לארץ?", דף שבועי לפרשת ואתחנן, תשפ"ה (מס' 1630).


�  לפי דעה אחת בחז"ל, מטה זה הוא בעצם גם מטה משה וגם מטה ה': "דבר אחר 'וּמַטֵּה הָאֱ-לֹהִים בְּיָדִי', כשעשה בו אהרן נסים נקרא על שמו, שנאמר (שמ' ז:יב): 'מטה אהרן' ובזמן שעשיתי אני בו נסים נקרא על שמי, ובזמן שהקדוש ברוך הוא עושה נסים נקרא על שמו, שנאמר: 'ומטה הא-להים'". 


�  כניסוחו של הרב סולובייצ'יק, בהתייחסו לכך שה' לא נענה לתפילתו של משה ולבקשתו להיכנס לארץ (הגרי"ד סולובייצ'יק, "גאון וענווה", דברי הגות והערכה, ירושלים תשמ"ב, עמ' 222 הע' 22).


�  וראו גם הוריות יב ע"א; תוספתא סוטה פי"ג ה"א; פסיקתא זוטרתא שמות טז, לב.


�  וראו במסכת בבא בתרא יד ב את מחלוקת חכמינו על המקום המדויק בו היה מונח הספר בקודש הקודשים.


�  לדעת חלק מפרשני המקרא, ספר זה אכן ממלא בהמשך את תפקידו ההיסטורי כעד, והוא הוא ספר התורה שנמצא במקדש בימי יאשיהו ונקרא בפני המלך (ראו למשל בפירוש רד"ק למל''ב כב:ח. ואולם ראו גם את דברי ספורנו [בפירושו לדב' לא:כו] שמפרש בצורה שונה. מחלוקת זו תלויה בין השאר בשאלה האם ספר התורה הזה, שבו אנו עוסקים בסוף פרק ל"א, הוא אותו ספר הנזכר בתחילת הפרק: "וַיִּכְתֹּב מֹשֶׁה אֶת הַתּוֹרָה הַזֹּאת וַיִּתְּנָהּ אֶל הַכֹּהֲנִים בְּנֵי לֵוִי הַנֹּשְׂאִים אֶת אֲרוֹן בְּרִית ה' וְאֶל כָּל זִקְנֵי יִשְׂרָאֵל" [דב' לא:ט]. וראו את סיכום העניין אצל י' קיל, פירוש דעת מקרא לספר מלכים, ירושלים תשמ"ט, עמ' תשעא והע' 9). 

